E cham janchtɨy nnɨcxáanɨbɨch ma yɨ huɨdibɨ tɨ xyquexyɨch ya naaxhuiñ.
E ni tüg miich ajcxy xycaꞌamɨdooyɨch:
“¿Ma mnɨcxaꞌñ?”
Paady miich ajcxy mdajy mmay ma mꞌaa mjot,
co ajcxy cham jaduꞌn jada ayuc tɨ nyajhuinjɨhuɨɨygɨxy.
Oy ixyipy miich ajcxy cham mjatajy mjamay,
tɨyꞌajt nej nmɨnaꞌñɨch co jacꞌoy mɨɨd miich ajcxy ycɨxpɨ co nhuimbidɨpyɨch ma Dios Teedy.
Co ixyipy caꞌ jiiby nnɨcxaꞌñɨch tzajpjoty,
caꞌ ixyipy xyñiminaangɨxy Dios yjɨhuɨꞌñ ymɨcꞌajt,
je Espíritu Santo,
je huɨdibɨ ajcxy xycapxhuijɨp.
Per co ɨɨch anajty tzajpjoty tɨ nhuimbity,
huinꞌit ɨɨch yɨꞌ miich ajcxy nyajniguexɨpy.
E co anajty je Espíritu Santo miiñ ya naaxhuiñ,
huinꞌit yɨꞌ yajjɨhuɨꞌñybɨgɨpy jäy ajcxy ypocy.
E nañ yajniꞌixɨ̈huɨpy je jäy ajcxy co Dios tɨydunɨɨb mɨɨd ypocy ycɨxpɨ.
Yɨ Espíritu Santo yajjɨhuɨꞌñybɨgɨpy jäy ajcxy ypocy,
co ɨɨch caꞌ ajcxy tɨ xymɨbɨcy caꞌ ajcxy tɨ xymɨjpɨdägyɨch.
Je Espíritu Santo yajnejhuɨ̈huɨpy jäy ajcxy nej huaad cuychɨnaaygɨxy Dios yꞌayuc ytɨyꞌajt.
Com co ɨɨch nbaꞌttɨgɨ̈huaꞌñɨch ma Dios Teedy,
e miich ajcxy caꞌ xyꞌocjacꞌíjxnɨbɨch.
Je Espíritu Santo yajhuinjɨhuɨ̈huɨp je jäy ajcxy co Dios tɨydunɨɨb ajcxy mɨɨd ypocy ycɨxpɨ huɨdibɨ ajcxy caꞌ tɨydudägy chɨnaaygɨxy.
Com yɨ Dios tɨ yɨꞌ mujcuꞌ tɨyduñ mɨɨd ypocy ycɨxpɨ.
Ooy may ayuc ɨɨch nmɨɨdɨty huɨdibɨ njayajnɨmähuaamyɨch ajcxy per caꞌ miich ajcxy mhuinjɨhuɨ̈huɨpy cham.
Jacjiinɨ mhuinjɨhuɨ̈huɨpy ajcxy je ayuc huɨdibɨ njayajnɨmähuamy ajcxy,
co Dios quexɨpy je Espíritu Santo ya naaxhuiñ huɨdibɨ tɨyꞌajt mɨɨd.
Yɨꞌ jeꞌ miich ajcxy xyajhuinjɨhuɨydähuɨpy tügꞌócɨy Dios ytɨyꞌajt.
Com yɨꞌ caꞌ ycɨꞌmhuinmaꞌñ tunɨpy.
Yɨꞌ janchtɨy ñigapxtähuɨpy tügꞌócɨy ayuc tɨyꞌajt huɨdijaty anajty ymɨdooyb ma Dios Teedy,
e nañ yajniguëxɨ̈ctähuɨpy tügꞌócɨy tɨyꞌajt huɨdibɨ mimb cɨdaacp.
Je Espíritu Santo ɨɨch yɨꞌ capxpaady xyajꞌidɨpyɨch,
com yɨꞌ ɨɨch ndɨyꞌajt miich ajcxy xyajhuinjɨhuɨ̈huaam.
Tügꞌócɨy huɨdibɨ Dios Teedy ymɨɨd,
nañ njëꞌajtypɨch yɨꞌ,
paady jaduꞌn tɨ nmɨnaꞌñɨch co je Espíritu Santo xyajhuinjɨhuɨydáaygɨxɨpy ajcxy ɨɨch yɨ nꞌayuc yɨ ndɨyꞌajtɨch.
Tɨm huaadꞌajtp xɨɨ tiempo,
co ɨɨch miich ajcxy caꞌ xyꞌocjacꞌijxɨp.
Chi co xɨɨ tiempo yjacnajtznïnɨcxɨ̈huɨp,
huinꞌit ɨɨch miich ajcxy xyjacꞌixɨpy jadügꞌoc.
E huinꞌit ajcxy nijëjɨty Jesús ydiscípulos ajcxy ñayñɨmaayɨ miñ xyɨpy ac jëyɨ:
―¿Ti jaduꞌn ytijyp?
Co jaduꞌn ymɨnaꞌñ,
co tɨm huaadꞌajtnɨp xɨɨ tiempo mɨna ɨɨch miich ajcxy caꞌ xyꞌocjacꞌíjxnɨbyɨch,
e co yjacnajtznïnɨcxɨ̈huɨp xɨɨ tiempo,
huinꞌit miich ajcxy xyjacꞌixɨpyɨch jadügꞌoc,
com nnɨcxaamɨch ma Dios Teedy.
Chi ajcxy jaduꞌn ñayñɨmaayɨ miñ xyɨpy:
―¿Ti jaduꞌn ytijamy?
Co jaduꞌn ymɨnaꞌñ co tɨm huaadꞌajtnɨp xɨɨ tiempo.
Caꞌ ɨɨch ajt nhuinjɨhuɨɨyɨm ti jaduꞌn ytijamy.
Com Jesús ñejhuɨɨyb anajty nej ajcxy yjaꞌamɨdoohuaꞌñyii,
chi nɨmay ajcxy:
―Yɨꞌ miich ajcxy ooy mjayajtɨɨhuaꞌñ.
¿Nej co jaduꞌn tɨ nmɨnaꞌñɨch?
Tɨm huaadꞌajtnɨp xɨɨ tiempo co ɨɨch miich ajcxy caꞌ xyꞌocjacꞌijxnɨpy.
E chi yjacnajtznïnɨcxɨ̈huɨp xɨɨ tiempo,
e chi miich ajcxy xyjacꞌixɨpyɨch jadügꞌoc.
Janch janch ɨɨch miich yam nnɨmaaygɨxy co mjotmaybaadɨp ajcxy,
e nañ myäxɨp ajcxy mɨɨd jotmay.
Chi je naaxhuiñyjäy ajcxy huɨdibɨ caꞌ xymɨjpɨdägyɨch,
xondägam ajcxy,
e miich ajcxy nañ mjotmaybaadɨp.
Per yɨ mjotmay ajcxy ahuimbidɨpy tüg xondaacɨn.
Jaduꞌn ajcxy mjadaꞌñ jaduꞌn nej tüg töxyjäy tzaachypɨ jɨhuɨ̈y co yꞌung ymaꞌxungꞌadaꞌñ.
E co tɨ ymaꞌxungꞌaty ypiꞌcꞌung,
chi jäydɨgoy yɨ tzaachypɨ mɨɨd xondaacɨn co tüg jäy tɨ ymiiñ ya naaxhuiñ.
Tɨm jaduꞌn nej yjaty mɨɨd je töxyjäy,
nañ jaduꞌn yjadaꞌñ mɨɨd miich ajcxy.
Cham ajcxy jotmay mjɨhuɨ̈y ma mꞌaa mjot,
e chi co xyꞌixɨpyɨch jadügꞌoc miich ajcxy,
huinꞌit ajcxy mꞌaa mjot yxondägaꞌñ.
E ni pɨn huaad mxondaacɨn ajcxy xycapɨjcɨpy.
Je huinꞌit xɨɨmbɨ (co anajty je Espíritu Santo tɨ ymiiñ ya naaxhuiñ) caꞌ ɨɨch miich ajcxy ni ti xyjacyajmɨbɨjctzohuɨpyɨch,
com janch ɨɨch miich ajcxy yam jaduꞌn nɨmaaygɨxy co tügꞌócɨy huɨdijaty myajmayjajtcɨxyp,
chi ajcxy mbɨjctzohuɨpy ma Dios Teedy mɨɨd ɨɨch nxɨɨ,
e xymöhuɨpy ajcxy yɨꞌ.
Chambaadnɨ caꞌnɨ ni ti ajcxy mbɨjctzoy ma Dios mɨɨd ɨɨch nxɨɨ.
Pɨjctzoogɨx,
e xymöhuɨpy ajcxy yɨꞌ,
jɨgɨx mjotcugɨ̈huɨp ajcxy anaxy.
Tügꞌócɨy jada ayuc tɨyꞌajt ac jɨɨhuimbit miich ajcxy tɨ nyajnɨmäy.
Huingomb xɨɨ tiempo mɨna tɨydudägy ajcxy nyajmɨɨdmɨydactähuɨpy yɨ Dios Teedy yꞌayuc ytɨyꞌajt yajxon,
e caꞌ yꞌocjɨɨhuimbitiñ.
Je huinꞌit xɨɨ co anajty ɨɨch tɨ nhuimbityɨch ma Dios Teedy,
jëbɨ miich ajcxy mbɨjctzoogɨxy ma Dios Teedy tijaty ajcxy myajmayjajtyp.
Co tɨ mbɨjctzóogɨxɨpy mɨɨd ɨɨch nxɨɨ,
xymóoygɨxɨpy yɨꞌ Dios Teedy.
Caꞌ ycopɨcyɨty co ɨɨch yɨꞌ nmɨbɨjctzohuɨpy mɨɨd miich ajcxy ycɨxpɨ.
Com yɨ Dios Teedy nañ xychojcp xyjɨhuɨɨyb yɨꞌ miich ajcxy.
Com miich ajcxy jayɨjp tɨ xychocyɨch tɨ xyjɨhuɨ̈yɨch,
e tɨ mmɨbɨcy ajcxy co tɨ ndzooñɨch ma Dios Teedy,
paady Dios miich ajcxy xymöhuɨpy tijaty anajty myajmɨbɨjctzooyb.
Jiiby ɨɨch ndzooñ ma Dios Teedy yajpaady,
co nmiiñɨch ya naaxhuiñ,
per jadachambɨ nꞌixmájtznɨbyɨch jada naaxhuiñybɨ,
e nhuimbijtnɨch ma Dios Teedy.
Huinꞌit jeꞌ ydiscípulos ajcxy ymɨnañ:
―Cham janchtɨy tudägy mɨydägy,
caꞌ mꞌocyajtuunɨ jɨɨhuimbit ayuc.
Cham ɨɨch ajcxy nnejhuɨ̈y co miich mnejhuɨyday tügꞌócɨy tɨyꞌajt.
E tɨ xyajnɨmaydäyɨch co anajty caꞌ ti tɨyꞌajt ɨɨch ajcxy nmɨbɨcy co miich mdzooñ ma Dios.
Chi Jesús yꞌadzooy:
―¿Nej mmɨbɨjcyp cham jada ayuc jaduꞌn nej tɨ nnɨmáaygɨxyɨ?
Jɨhuɨꞌñybɨjccɨx co huingonɨp je xɨɨ tiempo,
e tɨ tɨm paady mɨna miich ajcxy mgueec-huäcxtáaygɨxɨpy nidüg nidüg ma pɨn tɨmdzocy,
e xyajhuɨ́ꞌmgɨxɨch naydüg.
Per caꞌp ɨɨch nnaydügɨty,
com yɨ Dios Teedy yɨꞌ ijtp mɨɨd ɨɨch.
Miich ajcxy yam jada ayuc nyajnɨmaayb,
jɨgɨx ajcxy jotcujcꞌajtɨn mbaadɨp ma ɨɨch.
Ya naaxhuiñ mbadamy ajcxy ayoꞌn etz tzaachypɨ.
Jotcugɨɨygɨx,
caꞌ mdajcɨxy maygɨxy,
com tɨ nmɨmadägyɨch yɨ jɨbɨcpɨ ya naaxhuiñ.